Nariadenie Komisie (ES) č. 296/2004
z 19. februára 2004,
ktorým sa mení a dopĺňa nariadenie (EHS) č. 1848/93 ustanovujúce podrobné pravidlá uplatňovania nariadenia Rady (EHS) č. 2082/92 o osvedčeniach osobitnej povahy pre poľnohospodárske výrobky a potraviny
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2082/92 zo 14. júla 1992 o osvedčeniach osobitnej povahy pre poľnohospodárske výrobky a potraviny [1], najmä na jeho článok 20,
keďže:
(1) Symbol spoločenstva a označenie uvedené v článkoch 12 a 15 nariadenia (EHS) č. 2082/92 sú zložené zo vzorov uvedených v častiach A a B prílohy I k nariadeniu (ES) č. 1848/93 [2].
(2) Do uvedenej prílohy by sa mal pridať fínsky a švédsky symbol a označenia a symboly, ktoré sa používajú od nadobudnutia účinnosti Zmluvy o pristúpení Rakúska, Fínska a Švédska, by sa mali vyhlásiť za platné, ak sa zhodujú so vzormi uvedenými v prílohe k tomuto nariadeniu.
(3) Opatrenia ustanovené v tomto nariadení sú v súlade so stanoviskom Regulačného výboru pre osvedčenia osobitnej povahy,
PRIJALA TOTO NARIADENIE:
Článok 1
Príloha I k nariadeniu (EHS) č. 1848/93 sa týmto nahrádza prílohou k tomuto nariadeniu.
Symboly a údaje vo fínčine a švédčine, ktoré sa používajú od nadobudnutia účinnosti Zmluvy o pristúpení Rakúska, Fínska a Švédska, sú platné, ak sa zhodujú so vzormi uvedenými v prílohe k tomuto nariadeniu.
Článok 2
Toto nariadenie nadobúda účinnosť 20. deň odo dňa jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 19. februára 2004